open-index/open-wikipedia-markdown huggingface dataset:
Fordi E-seeria

**Fordi E-seeria** (inglise keeles **Ford E-Series**; ka **Ford Econoline**, **Ford Econovan** ja **Ford Club Wagon**) on kaubikumudel, mida tootis aastast 1961 Ameerika Ühendriikide autotootja Ford Motor Company. See on F-seeria paneelkaubiku järglane. Mudel oli saadaval nii kauba- kui ka reisijateveo versioonina.

Üle 8,2 miljoni müüdud autoga on E-Series ajaloo müüginumbritelt kolmas kaubikumudel pärast Ford Transitit ja Volkswagen Transporterit. Aastal 2014 lõptas Ford suures osas E-seeria kaubikute tootmise ning selle asemel hakati keskenduma Transitile.

E-seeria kaubikuid toodeti Avon Lake'i linnas Ohio osariigis alates 1975. aastast. Varem, 1961–2005, on neid toodetud ka Lorainis.

## Põlvkonnad

1st-Ford-Econoline.jpg|Esimene põlvkond
Ford Club Wagon -- 12-14-2011 1.jpg|Teine põlvkond
83-91 Ford Club Wagon.jpg|Kolmas põlvkond
Ford--Econoline.jpg|Neljas põlvkond


## Viited
Fordi F-seeria

**Fordi F-seeria** (inglise keeles **Ford F Series**) on maastikuautomudel, mida toodab Ameerika Ühendriikide autotootja Ford Motor Company alates 1948. aastast. See kuulub Fordi kastiautode valikus täismõõdus segmenti, paiknedes keskmise suurusega Rangeri ja suurema Super Duty vahele.

Lisaks 1975. aastal tutvustatud F-150-le hõlmab F-Series ka 1999. aastal raskemaid F-250 kuni F-450 pikape, F-450/F-550 väikeveokeid ning F-600 kuni F-750 klassi veokeid.

## Põlvkonnad

1950 Ford F3.jpg|Esimene põlvkond
1956 Ford F-100 in Bright Red.jpg|Teine põlvkond
1959 Ford F-100 MD1.jpg|Kolmas põlvkond
1964 Ford F-100 Pick-Up.jpg|Neljas põlvkond
Nice Clean 1968 Ford F-100 (19291801942).jpg|Viies põlvkond
Ford F-250 Ranger.jpg|Kuues põlvkond
1986 Ford F-150 XL.jpg|Seitsmes põlvkond
Ford F-150 -- 09-07-2009.jpg|Kaheksas põlvkond
1993 F-150 with dual gas tanks.jpg|Üheksas põlvkond
'97-'98 Ford F-250 XL Regular Cab.JPG|Kümnes põlvkond
Ford F150 FX4 2004.jpg|Üheteistkümnes põlvkond
2009 Ford F-150 XLT SuperCrew.jpg|Kaheteistkümnes põlvkond
2016 Ford F-150 Limited Super Crew 3.5L, front 6.29.19.jpg|Kolmeteistkümnes põlvkond
Ford F-150 Lariat Luxury 2022.jpg|Neljateistkümnes põlvkond


## Vaata ka
* Ford F-650
* Ford Super Duty

## Viited

## Välislingid
* Koduleht
Kenan Thompson

**Kenan Thompson** (sündinud 10. mail 1978) on Ameerika Ühendriikide näitleja. 

Ta on näidelnud alates 2003. aastast NBC sketšikomöödias "Saturday Night Live". Ta on selle saate pikima staažiga, aga ka esimene saate näitleja, kes on sündinud pärast saate esmaeetrit 1975. aastal. Aastatel 2021–2022 oli ta NBC situatsioonikomöödia "Kenan" peaosatäitja. 

Kenan alustas näitlejakarjääri 1990. aastate alguses ja näitles Nickelodeoni sketšikomöödiasarjas "All That" (1994–2005), sageli koos Kel Mitchelliga. Alates 1996. aastast mängisid nad koos komöödiasarjas "Kenan & Kel" (1996–2001). Kenan näitles frantsiisis "The Mighty Ducks", "Hea burger" ja selle järjes "Hea burger 2" ning 2004. aasta filmis "Paks Albert".

Teda on "Saturday Night Live'is" näitlemise eest kuus korda nomineeritud Primetime Emmy auhinnale, ühe korra on ta ka võitnud. Ta on telekanali VH1 100 suurima teismelise näitleja edetabelis 88. kohal.

## Viited


## Välislingid
* Näitleja koduleht
*
Aleksei Konstantinovitš Tolstoi

**Aleksei Konstantinovitš Tolstoi** (vene keeles Алексей Константинович Толстой; 5. september (vkj  24. august) 1817 Peterburi – 10. oktoober (vkj  28. september) 1875 Krasnõi Rog, Tšernigivi kubermang) oli vene kirjanik (luuletaja ja näitekirjanik) ning tõlkija. Krahv.

Ta on lüüriliste luuletuste, poeemide ja ballaadide autor. Ka on ta kirjutanud Kozma Prutkovi kollektiivse kirjandusliku varjunime all luuletusi, aforisme, muinasjutte ja kirjanduslikke paroodiaid. 

Tõlkinud Goethe, Heine, Herweghi, Chenier' ja Byroni loomingut.

## Tunnustus
*1873 – valiti Keiserliku Peterburi Teaduste Akadeemia korrespondentliikmeks (samal päeval koos Lev Tolstoiga)

## Isiklikku
Kirjanik Lev Tolstoi (1828–1910) oli Aleksei Tolstoi kolmanda põlve sugulane.

## Viited
Kuala Lumpuri Evangeelne luterlik Siioni kirik

**Kuala Lumpuri evangeelne luterlik Siioni kirik** on luterlik kirik, mis asub Jalan Sultan Abdul Samadi tänavas, Brickfieldsis, Kuala Lumpuris, Malaisias. Kirik ehitati peamiselt Lõuna-Indiast pärit tamili tööliste teenindamiseks, kellest paljud olid luterlased.

Luterliku misjoni algus ulatub aastasse 1906 Kuala Lumpuri anglo-tamili koolis peetud kohtumiseni, kus osalesid Indias Leipzigi evangeelse luterliku misjoni president praost K. Pamperrien ja tema kolleeg praost T. Joseph, kes olid külas, et uurida Lutheray saare olukorra kohta. Nad leidsid, et luterlastel, kes olid valdavalt India tamilid, kes olid tulnud istandustesse tööle, ei olnud õiget kohta jumalateenistuseks ega pastorit. Seetõttu otsustati olukorra parandamiseks luua kogukonna teenimiseks luterlik evangeelne misjon ja määrata praost T. Joseph esimeseks pastoriks. Kiriku puudumisel kasutati jumalateenistuste läbiviimiseks Scott Roadi kauplust.

Asutamisest saadik oli missioon väljendanud soovi ehitada luterlastele kirik, kuid kirik valmis aastal 1924 (praost T. Josephi järglase) praost S. Muthuswamy juhendamisel. Kirik pühitseti 30. novembril 1924 praost Johannes Sandegreni (hilisem India Tranquebari piiskop) ja nimetati Evangeelseks Luterlikuks Siioni kirikuks.

Kiriku hõbedastel juubelipidustustel aastal 1950 avati praost T. Josephi ja praost S. Muthuswamy mälestustahvlid, millega tunnustati nende panust luterliku misjoni rajamisse ja kiriku rajamisse.

Kirik on ehitatud lõuna-põhjasuunalisena. Tellistest valmistatud ristkülikukujuline kirik on üheksa meetri kõrgune. Torn pole kirikuhoone küljes, vaid on ehitatud kirdeosast umbes 10 m kaugusele eraldi ehitisena. Viilkatus on kaetud keraamiliste katusekividega ning seda kannab lehtpuidust sõrestiktarind. Peaukse kohal ja altari taga on vitraažaknad. Fassaadil on ehistahvel aastaarvuga "1924" ja kiriku nimega.

## Välislingid
Devon Walker

**Devon Walker** (sündinud 13. veebruar 1991) on Ameerika Ühendriikide püstijalakoomik, näitleja ja stsenarist. Ta on eelkõige tuntud oma töö poolest komöödiasaates "Saturday Night Live".

## Lapsepõlv
Devon Walker sündis 13. veebruaril 1991. aastal Washingtonis. Ta kasvas üles peamiselt Texases Austinis, kuigi veetis ka osa oma lapsepõlvest Pflugerville'is. Ta õppis Texase osariigi ülikoolis, mille ta lõpetas psühholoogia erialal. Tal on magistrikraad organisatsiooni juhtimise erialal St. Edwardi ülikoolist.

## Karjäär
Walker alustas oma koomikukarjääri 2014. aasta lõpus, kui ta alustas magistriõpinguid, ühel open mic üritusel. Ta kolis 2018. aastal New Yorki, kus ta esines komöödiashow’l "Dad" koos koomikute Alex Englishi ja Gary Richardsoniga butiikhotellis *The Jane*.

## Viited


## Välislingid

*
Bowen Yang

**Bowen Yang** (sündinud 6. novembril 1990) on Ameerika Ühendriikide näitleja, koomik, *podcaster* ja stsenarist. Bowen oli 2018. aastal NBC sketšikomöödia saate "Saturday Night Live" stsenarist ning 2019 kuni 2025 oli ta SNL-i näitleja. 2021. aastal sai temast esimene SNL-i täiendkoosseisu näitleja, kes on nomineeritud Primetime Emmy auhinnale. Samal aastal sai temast ka põhikoosseisu näitleja.

Bowen on näidelnud teleseriaalides "Girls5Eva", "Ziwe", "The Other Two" ning "Awkwafina Is Nora from Queens*"*. Ta on tuntud ka oma rollide poolest LGBTQ romantilistes komöödiates "Fire Island" ja "Vennad", mis mõlemad ilmusid 2022. aastal. Ta näitles ka 2024. aasta muusikalises fantaasiafilmis "Wicked" ja selle järjes "" (2025). Ta juhib koos Matt Rogersiga komöödia taskuhäälingusaadet "Las Culturistas". 

## Lapsepõlv ja haridus
Bowen Yang sündis Austraalias Queenslandi osariigis Brisbane’is. Tema perekond emigreerus 1986. aastal Hiinast Austraaliasse. Tema isa Ruilin kasvas üles Mandri-Hiina Sise-Mongoolia maapiirkonnas, kus ta elas kõrtest ja mudast ehitatud majas. Yangi ema, kes on pärit Shenyangist, on pensionil arst. Hiinas töötas ta günekoloogi ja ämmaemandana ning hiljem diagnostika valdkonnas. Paar kolis Brisbane’i, kuna Ruilin soovis omandada doktorikraadi mäeinseneerias.

Yangil on vanem õde. Lapsed rääkisid kodus mandariini keeles ja õppisid Hiina pühapäevakoolis. Kui Yang oli kuue kuune, kolis ta pere Kanadasse Brossardi, kus ta nägi esimest korda "Saturday Night Live'i". Lapsena meeldisid talle hilisõhtused koomikud ja saatejuhid Conan O'Brien ja David Letterman.

## Viited


## Välislingid

*  (inglise)
*
Effoa

**Soome Aurulaeva Osaühing** (soome keeles *Suomen Höyrylaiva Osakeyhtiö*; lühendina SHO; rootsi keeles *Finska Ångfartygs Aktiebolag*, lühendina FÅA) oli Soomes tegutsenud laevandusettevõte, mille asutas 1883. aastal laevakapten Lars Krogius.

Soomlased, soomerootslased ning rootslased hakkasid ettevõtet kõnekeeles lihtsamalt nimetama **FÅA**-ks. 19. sajandi lõpust kuni 20. sajandi keskpaigani oli Helsingi ja Turu kõrval üheks põhiliseks reisisadamaks Hanko.

1945. aastal vahetult pärast Teist maailmasõda taastas FÅA esimesena reisijateveo Helsingi ja Stockholmi vahel, laevaga Wellamo. Niisamuti taastas sõjajärgselt sama aurulaev laevaliikluse Soome pealinnast Tallinna, seda alles aastal 1965.

1976. aastal muutis ettevõte oma nimetuse **Effoa**-ks, mis foneetilise kirjapildina tuletubki lühendist FÅA. Ettevõte lõpetas iseseisva tegevuse aastaks 1990. Finnlinesi alla eraldati kaubaveod, reisijateveod ühendati aga Johnson Line'iga nimetuse all EffJohn. 1995. aastal moodustati viimasest Silja Oy Ab, mille eellasele Oy-le Siljavarustamo oli osaühing olnud üks kolmest omanikust.

## Laevastik

## Vaata ka
* Trelleborgi Aurulaeva Osaühing
* Botnia Aurulaeva Osaühing

## Viited
Urania (laev 1891)

**Urania** oli Soome Aurulaeva Osaühingu reisilaev, mis sõitis Soomest põhiliselt liinil Hanko–Kopenhaagen–Hull. Wigham Richardson & Co laevatehases Newcastle'is ehitatud aurulaev lasti vette aastal 1891.

3. veebruaril 1913 uppus laev Kattegati väinas, pärast paksus udus toimunud kokkupõrget Norra laeva Fancyga.

## Vaata ka
*Arcturus (laev 1898)
Arcturus (laev 1898)

**Arcturus** oli Soome Aurulaeva Osaühingu reisilaev, mis sõitis peamiselt liinil Hanko–Kopenhaagen–Hull. Gourlay Brothersi laevatehases Dundees Šotimaal valminud aurulaev lasti vette 1. oktoobril 1898, viimistlused lõppesid detsembris.

Arcturus oli varasematel aastatel üks peamisi laevasid, millel soomlastest ja soomerootslastest emigrandid suundusid Soomest välja sõites Põhja-Ameerikasse. Inglismaal laevalt maale astudes võtsid nad tavaliselt rongi Liverpooli või Londonit harvem läbides Southamptonisse, et suuresti kogukamatel ookeaniliinilaevadel Atlandi ookeanit ületada.

12. detsembril 1930 põrkas Kattegati väinas laev kokku sama laevandusettevõtte laevaga Oberon. Viimane uppus kolme minutiga, hukuohvreid oli reisijate ja meeskonnaliikmete seast 41.

1956. aastal arvati laev teenistusest välja ning hiljem lammutati vanametalliks.

## Viited

## Vaata ka
*Urania (laev 1891)
Windows 12

**Windows 12** (koodnimega *Next Valley*) on Microsofti arendatav operatsioonisüsteem, mis saab olema Windows NT seerias järg Windows 11-le. AI-liidestega uusversiooni hakatakse levitama 2026. aasta järgselt.

## Viited

## Vaata ka
*Microsoft Windows
Gepárd (materjalivastane vintpüss)

**Gepárd** on Ungari materjalivastane vintpüss. See on *[[bullpup]]*-ehitusega, suure kaliibriga ja täpne ning mõeldud õhukese soomusega sihtmärkide hävitamiseks. Relva väljatöötamine algas 1987. aastal Ungari rahvaarmee nõudmisel.

## Kasutajad
* 
*  Azawadi Vabastamise Rahvaliikumine
* 

## Vaata ka
* Bullpup-tulirelvade loend
* Snaiperrelvade loend
* Denel NTW-20

## Kirjandus
*
*SERO manufacturers website
*Summary data-chart of the Gepard rifle family
*http://www.hungariae.com/Gepard.htm
Jean Doumanian

**Jean Doumanian** (neiupõlvenimi **Karabas**; sündinud 28. juuli 1936) on Ameerika Ühendriikide teatri-, tele- ja filmiprodutsent.

## Lapsepõlv
Jean Doumanian (sündides Jeannine Karabas) on noorim kolmest lapsest, kes sündisid kreeka immigrantidest vanematele. Ta kasvas üles Chicagos. Tema isa oli restoranipidaja. Ta õppis Illinoisi ülikoolis, kuid jättis kooli pooleli, et abielluda John Doumanianiga, Capitol Recordsi promootoriga. Oma abikaasaga väljas olles, kes otsis Chicago klubides uusi talente, kohtus ta püstijalakoomiku Woody Alleniga, kes oli koos Capitoli laulja Nancy Wilsoniga. Nad said sõpradeks pärast seda, kui Alleni mänedžer Jack Rollins palus paaril Allenile Chicagot näidata.

## Karjäär
Kui Jean ja John Doumanian lahutasid, kolis Jean New Yorki tulevase koomiku Dick Cavetti palvel ning hakkas ABC saates "The Dick Cavett Show" stsenaristiks. Seejärel saate "Saturday Night Live with Howard Cosell" produtsendiks. 1975. aastal asus ta NBC-s saate "Saturday Night Live" produtsendiks.

## Viited


## Välislingid

*
Kenworth W900

**Kenworth W900** on veoautomudel, mida toodab Ameerika Ühendriikide autotootja Kenworth. Mudelitähis "W" viitab ettevõtte kaasasutajale Worthingtonile. W900 on olnud tootmises aastast 1961 ning praegu on tootmises mudeli kolmas põlvkond (1982–).

W900 tuli müügile koos mudeliga K100 COE ning sellest sai Kenworthi lipulaev. W900-le omast kabiinistruktuuri on kasutatud ka teistes mudelites. W900 on konkureerib peamiselt mudeliga Peterbilt 379 (hiljem ka Peterbilt 389).

Praegu toodetakse W900L mudelit Rentoni linnas, Washingtoni osariigis. Aastal 2018 esitleti uut lipulaeva W990, mis asendab järk-järgult lühema kapotiga W900 versioonid.

## Viited

## Välislingid
* Koduleht
Stuudio 8H

**Stuudio 8H** on 566,9 m² telestuudio, mis asub Midtown Manhattanis New York Citys Ameerika Ühendriikides. Stuudio on osa NBC stuudiotest, NBC televisioonivõrgu kodust, mis asub aadressil 30 Rockefeller Plaza. Seal toodetakse "Saturday Night Live'i" (SNL), mida on stuudios salvestatud alates saate algusest 1975. aastal.

## Ehitus
Stuudio 8H ehitati 1933. aastal, Rockefeller Centeri ehituse ajal. See oli mõeldud mitte ainult orkestritele esinemiseks, vaid ka suure stuudiopublikuga raadio varieteeprogrammide jaoks. Sellest sai 1937. aastal Arturo Toscanini NBC sümfooniaorkestri kodu. Ehituse ajal oli stuudio 8H maailma suurim raadiostuudio ja see mahutas terve orkestri. See oli kolme korruse kõrgune ja 960 m². Seal hakati televisiooni tegema 1950. aastal, peamiselt saate "Kraft Television Theatre" otseülekandeid.

## Viited
Lumiseen

**Lumiseen** (*Microdochium nivale*) on seenhaigus, mis kahjustab või hävitab taimi. Enamasti tekib haigus hilistalvel, kui lumi hakkab sulama. Kahjustatud koht tekitab liigniiske ringikujulise ala, kus seenhaigus levib. Lumiseent on kahte värvi: roosa ja hall. Lumiseen võib levida väga paljudele taimeliikidele, sealhulgas ka koduhoovis kasvavatele. Taimel väljendub seenhaigus tavaliselt seeneniidistikuna või seenemügaratena.

## Haigustunnused
Esimesed haigustunnused ilmnevad pärast lume sulamist. Lumiseenega nakatunud taimed on kaetud valge seeneniidistikuga. Lisaks niidistikule võib esineda väikseid ümmargusi seenemügaraid ning roosaks värvunud eoste massi.

## Tekketingimused

Lumiseen võib tekkida nii elusatel kui surnud taimeosadel. Haigustekitajaks on mittespetsiifiline patogeen, mis esineb taimel seguinfektsioonides, tihti lumikatte all. Seenemügarad on mullas elujõulised aastaid. Seeneniidistikuga nakatunud või eoseid kandev hukkunud taimne materjal satub pärast koristamist mulda. Nakatunud külviseeme võib samuti soodustada sügisel esmast nakatumist. Kevadkülv nakatub väga harva. Haigusele vastuvõtlikumad on vanemad mullaga kontaktis olevad lehed. 

## Haiguse tagajärjed
Taimelehed hukkuvad, kuivavad ja lagunevad kiiresti pärast lume sulamist. Taime juurdekasv ja areng hilineb. Saagikus väheneb ja võib tekkida ülekülvi vajadus. Taim enamasti taastub, aga aeglaselt. 

## Tõrjemeetodid
Lumiseene tõrjeks on võimalik külvatavat seemet puhtida, lisaks vähendab nakatumise võimalust lehestiku pritsimine fungitsiidiga. Külvikorras hoida vahelduses suvi- ja talivili. Sügisel tuleks taime tugevdada biostimulaatoriga, mis hoiab ära nakatumist, kuna lehemassi ei ole ülemäära. 

## Viited


## Kirjandus

* https://dspace.emu.ee/items/0c4ac39f-dd8b-49c3-ad24-d621708ef3e7

## Välislingid

* https://metk.agri.ee/sites/default/files/documents/2023-09/P%C3%B5llukultuuride_kahjustajad_ja_nende_t%C3%B5rje.pdf
* https://dspace.emu.ee/items/45034014-1865-4001-b6ed-e535437bf900
* https://www.jstage.jst.go.jp/article/jsme2/24/1/24_ME09101/_pdf/-char/en
Orang Asal

***Orang Asal*** (malai keeles *orang asal* 'algsed inimesed', 'algne rahvas') on Malaisia põliselanikud, nimetus hõlmab Sabahi, Sarawaki ja Malaka poolsaare põlisrahvaid.

*Orang Asal* asustavad kogu Malaisiat, moodustades 6 protsenti rahvastikust, kokku umbes 2,1 miljonit inimest. *Orang Asal* on katusmõiste kõigi põliselanike kohta. Poolsaare rahvaste kohta kasutatakse kitsamat nimetust *[[Orang Asli]]* ja nende, umbes 18 etnilise grupi, osakaal on ainult 0,7% Malaisia rahvastikust.

Eri andmetel elab Ida-Malaisias umbes 64 põliselanike rühma, umbes 39 Sabahis ja 25 Sarawakis. Nad moodustavad 58,6% Sabahi rahvastikust ja 70,5% Sarawaki rahvastikust. Eriti kirju on Sabahi asustus, kus kõneldakse 50 keelt ja 80 dialekti. Sarawaki suurim etniline rühm on ibanid.

## Vaata ka
* *[[Orang Asli]]*

## Viited
Arcturus (täpsustus)

**Arcturus** on mitme asja nimi.

* Arcturus (bänd), Norra *metal*-bänd
* Arcturus (laev 1898), Soome reisilaev
* Arcturus-klassi ründekaubalaev, USA mereväe ründekaubalaeva klass
* Arcturus ehk Arktuurus, Karjase tähtkuju ja põhjataeva heledaim täht 
* Arcturuse galerii, kunstimuuseum Kanadas
Käbiseen

**Käbiseen** (*Auriscalpium vulgare*) on harikseente (Auriscalpiaceae) sugukonda kuuluv seeneliik, mis kasvab peamiselt okaspuude, eriti männide (*Pinus*) ja kuuskede (*Picea*) käbidel.

## Kirjeldus
Käbiseen on väike, ogaline seen, mille viljakeha koosneb kübarast ja jalast.

**Kübar**: Väike, 1–4 cm laiune, neerukujuline või ebakorrapärane, pruunikas kuni tumepruun, sageli kaetud sametise karvastikuga.

**Eospinn**: Tavapäraste lõpuste või torukeste asemel on käbiseene kübara all ogad, mis on esialgu valkjad kuni lillakasroosad, hiljem pruunistuvad.

**Jalg**: Tumepruun kuni mustjas, õhuke, sageli kõver ja kaetud karvakestega.

**Eosed**: Valged kuni kreemikad.

**Söödavus**: Mittesöödav, kuna on sitke ja kiuline. 

## Levila ja elupaik
Käbiseen on laialt levinud parasvöötmes, sealhulgas Euroopas, Põhja-Ameerikas ja Aasias. Seda leidub peamiselt vanadel okaspuude käbidel, mis on osaliselt või täielikult maetud metsapinnasesse. Eestis on käbiseen leitud Nõmme mändide alt ja teistest okaspuumetsadest. 

## Roll looduses
Käbiseen on oluline lagundaja, aidates kaasa okaspuude käbide lagunemisele ja toitainete ringlusele metsas. Kuna see kasvab peamiselt surnud käbidel, ei ole see puid kahjustav seen. 

## Sarnased liigid
Käbiseen on oma unikaalse kasvukoha ja ogalise eospinna tõttu kergesti eristatav, kuid võib esmapilgul meenutada teisi harikseente sugukonda kuuluvaid liike. Euroopas on see oma perekonna ainus esindaja. 

## Viited
Eestimaa kubermanguprokurör

**Eestimaa kubermanguprokurör** (saksa keeles *Estländischer Gouvernementsprokureur*, vene keeles *Эстляндский губернский прокурор*) oli aastatel 1783−1889 Venemaa keisririigi ametnik, kes teostas Eestimaa kubermangus õiguslikku järelevalvet.

## Ajalugu
Kubermanguprokuröri ametikoht loodi Eestimaal seoses asehalduskorralduse kehtestamisega 1783. aastal. Pärast asehalduskorra kaotamist 1796. aastal jäi institutsioon alles. Kubermanguprokuröri ametikoht kaotati 1889. aastal õigusreformi käigus.

## Alluvad institutsioonid
Kubermanguprokurörile allus fiskaalkomissar (*Commissarius fisci*), kes oli Eestimaa ülemmaakohtu ametnik. Iga maakohtu juures oli ametis kreisifiskaal (*Kreisfiskal*). Asehalduskorra ajal allus prokurörile kubermanguadvokaat (*Gouvernements-Anwald*). Neid oli kaks: üks tegeles kriminaal-, teine kroonuasjadega.

### Eestimaa kubermanguprokurörid 1783−1889

## Vaata ka
*Kubermanguprokurör

## Viited

## Kirjandus
*Blaese, Hermann. *Baltisches Rechtswörterbuch 1710−1940*. Baltische Historische Kommission: 2022. Lk 106−107 https://www.balt-hiko.de/wp-content/uploads/2022/05/Baltisches_Rechtsworterbuch.pdf (PDF).

## Välislingid
*EAA.21. Eestimaa kubermanguprokurör. Ajalooarhiivi fondiloend
NBC stuudiod

**NBC stuudiod** asuvad ajaloolises 30 Rockefeller Plaza hoones (Sixth Avenue 49. ja 50. tänava vahel) Manhattanis New Yorgis. Hoones asuvad NBC televisioonivõrgu peakorter, selle emaettevõte NBCUniversali peakorter ja NBC kanal WNBC (Channel 4) ning kaabeluudistekanal MSNBC. 

Esimene **NBC Radio City Studios** alustas tegevust 1930. aastate alguses. Raadiostuudiote ülekaalu tõttu sai see Rockefelleri keskuse kompleksi osa tuntuks Radio City'na (ja nimeks sai Radio City Music Hall).

## Välislingid

* NBC.com
* NBC Universal
Attap-maja

**Attap-maja** on Kagu-Aasiale iseloomulik elumajatüüp, mida on ehitatud Brunei, Indoneesia, Malaisia ​​ja Singapuri põliskülades (kampong).

Tüüp on nime saanud nipapalmi järgi, mille lehtedest põimitakse (*attap* tähendab lehtpõimingut) ehitise seinad ja kaetakse lehtedest rookatusega, ja maju võib olla igas suuruses, väikestest onnidest suurte hooneteni. Kuni 19. sajandini ehitati nii isegi tähtsaid avalikke hooneid, nagu näiteks templeid.

## Tänapäeva arhitektuuris
Singapuri WOHA Architects kasutas attap-majale iseloomulikku ventilatsiooni inspiratsioonina Newton Suites korrusmaja loomuliku ristventilatsioonisüsteemi jaoks.

## Viited
Broadway Video

**Broadway Video** on Ameerika Ühendriikide multimeedia meelelahutusstuudio, mille asutas Lorne Michaels, komöödiasaate "Saturday Night Live" looja ning teiste telesaadete ja filmide produtsent. Broadway Video omas ka enne 1974. aastat õigusi suurele osale Rankin-Bassi firmast ja Lassie'st aastatel 1988–1996, enne kui nad müüsid õigused ettevõttele Golden Books Family Entertainment (mis kuulub nüüd ettevõttele NBCUniversal/Universal Pictures).

## Välislingid

* Ametlik veebileht (inglise)
Andrus Lipand

**Andrus Lipand** (3. juuni 1939 – 4. jaanuar 2023) oli eesti neuroloog, meditsiinitegelane, õppejõud ja riigiametnik.

## Elulugu
Ta lõpetas 1957. aastal Tallinna 2. Keskkooli ja 1964. aastal Tartu Riikliku Ülikooli arstiteaduskonna.

Lipand oli alates 1964. aastast Põlva Rajooni Keskhaigla neuroloog (ka peaarsti asetäitja ravi alal), läbis aastatel 1969–1971 Tartu Maarjamõisa Haigla närvikliinikus kliinilise ordinatuuri, oli 1971–1981 Põlva Haigla peaneuroloog ja peaarsti asetäitja ravi alal, 1981–1986 Eesti NSV Tervishoiuministeeriumi Ravi-Profülaktilise Abi Valitsuse juhataja asetäitja, 1986–1992 Kirovi-nimelise näidiskalurikolhoosi ravikeskuse arst ja närviosakonna juhataja, 1993–2007 Sotsiaalministeeriumi rahvatervise osakonna peaspetsialist ja büroo juhataja, 2007–2018 Tallinna Tervishoiu Kõrgkooli tervisedenduse õppejõud.

Lipand oli 1988. aastal Eesti Arstide Liidu taasasutaja, 1997. aastast Eesti Terviseedenduse Ühingu asutaja- ja auliige ning Tallinna osakonna juht, 1989–1993 Tallinna Arstide Liidu president, 1990–1993 Vabariigi Valitsuse esindaja WHO Tubaka Raamkonventsiooni väljatöötamise protsessis, 1998–2001 Eesti Terviseuuringu teadusnõukogu liige, 2000–2003 WHO koostööpartner tubaka tarbimise vähendamisel Balti riikides, 2005–2007 Euroopa Komisjoni tervisevaldkonna regulatiivkomisjoni liige, 2005–2008 Euroopa Liidu suitsetamise ennetamise kampaania "HELP – For a Life Without Tobacco" elluviija Eestis, 1990–2003 programmi FinBalt Health Monitor tervisekäitumise uuringu rahvusvaheline koordinaator, Ühiskondliku Leppe Sihtasutuse rahvatervise toimkonna aseesimees, 2001. aastast Sotsiaalministeeriumi meditsiiniterminoloogia komisjoni liige, 2009. aastast MTÜ Eesti Tubaka- ja Alkoholikahjude Vähendamise Koja asutaja- ja juhatuse liige, 2014. aastast Põhjamaade Alkoholi- ja Narkopoliitika Võrgustiku juhatuse liige, Eesti tervisepoliitika juhtkomitee, Tallinna Tervishoiu Kõrgkooli nõukogu, Põlistallinlaste Kogu ja Tallinna Tervisenõukogu liige. Tema hobideks olid filateelia, reisimine, fotograafia, laulmine, tennis ja helilooming. Teda on nimetatud Eesti terviseedenduse teerajajaks, ta on avaldanud mitmeid terviseteemalisi raamatuid.

## Tunnustus

* 2003 – WHO auhind pikaajalise ja aktiivse tegevuse tubakavastase võitluse eest
* 2004 – Eesti Punase Risti IV klassi teenetemärk
* 2008 – Eesti Arstide Liidu aumärk
* 2018 – Aasta tervisedendaja

## Isiklikku
Tema isa oli õpetaja ja koolijuht Aleksis Kuusik, vanaisa õpetaja Timotheus Kuusik, ema laulja ja muusikapedagoog Ella Milanda Lipand. Ta oli abielus kõigepealt günekoloog Tiiu Lipandiga ning seejärel psühhiaatri ja terviseteadase Anu Kasmeliga, nende poeg on diplomaat Andre Lipand.

## Viited


## Välislingid

* Leiu Mahnatsova. Aeg on läinud märkamatult Koit, 30. august 1979
Candi

***Candi*** (kawi *caṇḍi* [tʃandi]) on hinduistlik või budistlik tempel Kagu-Aasias, enamasti ehitatud 4. ja 15. sajandi vahemikus, mil Kagu-Aasia kuulus India kultuurisfääri.

Indoneesia keele sõnaraamat "Kamus Besar Bahasa Indonesia" defineerib *candi* kivihoonena, milles palvetati või mida kasutati budistidest kuningate ja vaimulike tuha säilitamiseks.

Arheoloogias on *candi* igasugune hinduistlikku ja budistlikku pärandisse kuuluv rajatis, mida kasutati usulisteks talitusteks.

Bali arhitektuuris on *candi* kivist või tellistest üheruumiline pühamu, mida katab püramiidkatus ja mis on koos portikuse, kaunistatud sissekäigu ja trepiga suurema kompleksi osa.

## Viited
Borneo pikkmaja

**Borneo pikkmaja** on Kalimantani saare põlisrahvastele iseloomulik elumajatüüp, mis mahutab paarkümmend kuni sada perekonda.

## Kirjeldus
Tüüpiliselt on need majad ehitatud vaiadele maapinnast kõrgemal. Ligikaudu keskkohas on terve maja pikisuunas jagatud kaheks pooleks, millest üks on hoone üht külge mööda kulgev avalik koridor ning teises küljes on reana seintega eraldatud ruumid, millest igaüks kuulub ühele perekonnale. Paralleele sellele majatüübile on leitud Lõuna-Ameerika küladest.

Igal perekonnal on oma söögitegemisala, mis asub tulekahjuohu tõttu majast eraldi seisval vaiadel juurdeehitisel.

Ühiskoridor on jaotatud kolmeks alaks. Uste ees on veel perekonnale kuuluv koridoririba, millel tehakse tööd, näiteks tambitakse riisi. Koridori keskel on ühisruum, mis on ühine ja läbikäidav, ehkki seda kasutavad perekonnad ka oma tegevusteks. Maja välisseina äärde jääb külaliste  ruum, kus külalised ka magavad. Sellest väljapoole jääb vaiadel veranda, millel saab näiteks riisi kuivatada. Maja keskosas on katuse all pööninguruum, milles hoitakse riisi ja muid toiduaineid. Mõnikord moodustab pööning koridori kohal kulgeva galerii, milles saab viibida ja all toimuvaid ühistegevusi jälgida. Maja all vaiade vahel elavad elanike sead ja kanad.

## Levik
Eri etniliste gruppide pikkmajad pole siiski päris sarnased. Ülalkirjeldatud viisil on ehitatud ibanite ja melikinide pikkmajad, sarnaselt ehitavad dajakkide hulka kuuluvad bidajuhide rahvad, siiski laiema verandaga ja neil on üksikmajad vallalistele ning külalistele. Ka kajanid, kenjahid, murutid ja kelabitid, kõik dajakkide rühmast, ehitavad pikkmaju, ent perekondade ruumid on vaheseintega eraldamata; alates 20. sajandist ehitavad pikkmaju ka punanid. Sarawakis on rohkelt kohanimesid, milles on sõna "pikk" ja need viitavad kohas olnud või veel leiduvatele pikkmajadele.

## Viited

## Välislingid
* b. Enright. Visiting a Longhouse in Borneo, Malaysia – Living with the Iban People of Sarawak. - Borders of Adventure
* Longhouse Culture in Sarawak, Malaysia Borneo. - Cultural, Adventure & Cycling Tours in Borneo
Balleny saared

Balleny saared (Balleny Islands) on umbes 160 km pikkune vulkaaniliste saarte ahel Antarktika lõunaookeanis, Rossi mere põhjaosas. Saared on kaetud paksu jääkattega ja on ainulaadsed, olles ühed vähestest ookeanil asuvatest saartest Antarktika sellel poolel. 

## Geograafia

Balleny saarte geograafilised koordinaadid ulatuvad 66°15' kuni 67°35' lõunalaiust ja 162°30' kuni 165°00' idapikkust. Saared on tekkinud Balleny kuumalaigu tõttu ning nende kõrgeim tipp on 1705 meetri kõrgune Brown Peak Sturge'i saarel. 

Saarestikku kuuluvad kolm suuremat saart:

Lisaks neile on mitmeid väiksemaid saari ja kaljusid, sealhulgas Borradaile'i saar, Sabrina saar, Chinstrapi saar ja The Monolith. 

## Ajalugu
Inglise hülgekütt John Balleny avastas saared 1839. aasta veebruaris. Esimene teadaolev maismaale astumine lõuna pool Antarktika ringi toimus Borradaile'i saarel, kui Thomas Freeman sinna randus. 

## Elustik ja ökoloogia
Balleny saared ja nende ümbrus on bioloogiliselt rikkad ning seal leidub arvukalt küürvaalu, samuti miinke ja sinivaalu. Saared paiknevad otse ümberantarktiliste hoovuste teel, mis tekitavad toitainerikaste vete ülesvoolu, soodustades suure hulga krilli esinemist. 

2024. aasta teadusretkel registreeriti Balleny saarte ümbruses 106 küürvaala isendit, lisaks märgati minke- ja uimvaalu. Samuti kasutati kaasaegseid kajaloodimeetodeid, et hinnata krilli ja teiste mereorganismide arvukust. 

## Poliitiline staatus
Balleny saared on ajalooliselt kuulunud Ühendkuningriigile, hiljem kanti nad üle Uus-Meremaale. 2005. aastal kuulutas mikroriik Westarctica saared enda territooriumiks ning nimetas need oma kolooniaks. Westarctica suurhertsog määras 2024. aastal Balleny saarte asevalitsejaks kroonprints Ashton Romani. 

## Seismiline aktiivsus
Balleny saarte ümbruses esineb aeg-ajalt maavärinaid, kuid nende epitsentrid on peamiselt Vaikse ookeani ja Antarktise laama piirimail. Üks tugevamaid lähedal asunud maavärinaid oli magnituudiga 8,1 ja leidis aset 1998. aastal umbes 700 km loodes Balleny saartest. 

## Viited
Kuchingi Püha Joosepi katedraal

**Kuchingi Püha Joosepi katedraal** on roomakatoliku kiriku katedraal Kuchingis, Sarawaki osariigi pealinnas, Borneo saarel Malaisias.

Katedraal järgib rooma või ladina riitust ja on Kuchingi peapiiskopkonna peakirik. Ta sai oma praeguse staatuse paavst Paulus VI bullaga "Quoniami Favente Deo".

Vana katedraal ehitati aastal 1891, uus katedraal aastal 1976.

Katedraal on alates 4. märtsist 2017 peapiiskop Simon Poh Hoon Sengi pastoraalse vastutuse all.
Roniv hortensia

**Roniv hortensia** (*Hydrangea anomala*) on hortensialiste sugukonda hortensiate perekonda kuuluv ronitaim, mis on peamiselt levinud Jaapanis, Taiwanil, Lõuna-Sahhalinil ja Kuriili saartel.

## Morfoloogia
Roniv hortensia on kiire ja tugeva kasvuga ronitaim, mis võib jõuda kuni 25 m kõrgusele. Taimel on 20 cm läbimõõduga sarikpööriselised õied. Õiepöörise keskel on rohekaskollased õied, mida ümbritsevad säravad valged kroonlehed. Lehed on 10–15 cm pikkused, munaja kujuga, pealt läikivad ja tumerohelised. Roniv hortensia kinnitub õhujuurte abil, võrsed on korgistunud. 

## Kasvutingimused
Roniv hortensia ronib mööda karedaid seinu, tugiposte, kivi- või betoonmüüre ja vanu puid, aga kinnitusviisi tõttu pole taim võimeline ronima mööda hööveldatud siledaid pindu. Eelistab poolvarjulist, tuulte eest kaitstud kasvukohta ja niisket, vett läbilaskvat pinnast. Enne õitsemist peab taim juurduma 3–5 aastat, kuna taim on aeglase kasvuga. Talub talvel külma ja toitainevaest mulda.

## Hooldus
Ronivale hortensiale pole väetist vaja, kuid soovi korral võib seda veidi anda varakevadel. Hortensiate puhul on oluline iga-aastane õitsemine, seega on vajalik ka iga-aastane korralik lõikus.

### Lõikamine
Esmalt lõigatakse põõsast välja murdunud, külmakahjustusega ja ristunud oksad. Maapinna lähedalt välja lõigata nõrgad noored oksad. Tagasilõikuse puhul lõigatakse pool taimest tagasi, lõigata oksad välimise punga peale, et vältida põõsasse sissekasvavaid ja ristuvaid oksi.

### Paljundamine
Ronivat hortensiat saab paljundada pistokstega. Parim aeg paljundamiseks on juuni lõpp või juuli algus. Lõigatakse poolpuitunud 15–20 cm oksad, millel on vähemalt 2–3 punga paari, ja asetatakse vette. Potti istutada tuleks pistoks nii, et 1–2 pungapaari jääksid mulla sisse ja 1 paar jääb välja, jälgides, et oks ei oleks potistamisel valet pidi. Kuni öökülmade möödumiseni hoida potte valges ja jahedas ruumis. Kasta tuleks järjekindlalt, et muld ei kuivaks läbi, ning jälgida seejuures, et üleliigne vesi saaks potist välja.

## Kahjurid ja haigused
Roniv hortensia on enamasti kahjuri- ja haiguskindel taim, kuigi ebasoodsates tingimustes võib see siiski nakatuda ebajahukastmesse. Taime peamine vajadus on hea ja kindel tugi ronimiseks. 

## Viited
Bujangi org

**Bujangi org** (malai keeles **Lembah Bujang**) on hajusalt laiuv muististekompleks umbes 224 ruutkilomeetri suurusel maa-alal Malaisias Kedahi osariigis. Hiljem avastatud rauasulatuskohad Sungai Batus on kompleksi maa-ala laiendanud tuhande ruutkilomeetrini. Bujangi oru muististekompleks asub Merboki lähedal, sellest põhja poole jääb 1217 meetri kõrgune Jerai mägi ja lõunasse Muda jõgi. See on leidudelt rikkalikem muistis Malaisias.

Alates 2013. aastast on kompleks soovitatud võtta UNESCO maailmapärandi nimistusse ja see on praeguse seisuga nomineerimise ootel, kuna 2017. aastal tegi valitsus ettepaneku muistiseid rohkem uurida ja konserveerida, et hoida kompleksi universaalset väärtust.

## Kirjeldus
Kompleksi kuuluvad varemed, mille vanuseks on hinnatud enam kui 1500 aastat. Välja on kaevatud enam kui 50 templi (*[[candi]]*) jäänused. Kõige silmapaistvam ja paremini säilinud templiase asub Pengkalan Bujangis Merbokis. Bujangi oru arheoloogiamuuseum, mis asutati 1980. aastal muistise parema uurimise eesmärgiga, asub Merbokis; selle lähikonnas Sungai Batus tehtud väljakaevamised on toonud välja pigi ja rauasulatuskohti ning savitellistest rajatise 110. aastast, teadaolevalt vanima inimkäega loodud ehitise Kagu-Aasias.

Bujangi oru rajatised pärinevad ajast, mil kohalikud valitsejad võtsid omaks hinduistliku ja budistliku India kultuurimudeli. See juhtus oluliselt varem kui Ida-Kalimantanil, Lõuna-Sulawesil või Lääne-Jaaval Tarumanegaras, kus see leidude järgi toimus 5. sajandi algul.

Leiud, mille hulgas on raidtekstidega kivilaekad ja -tahvlid, metallist tööriistad ja ehted, keraamika ja hinduistlikud pühakujud, on eksponeeritud kohalikus arheoloogiamuuseumis.

## Viited

## Välislingid

* THE ANCIENT KINGDOM OF BUJANG VALLEY. - Tourism Malaysia
Kultuuriline omastamine

**Kultuuriline omastamine** tähendab kultuuriliste väljendusviiside ülevõttu ilma laiema teadmiseta omastatavast kultuurist. See võib olla eriti vastuoluline, kui domineeriva kultuuri liikmed laenavad vähemuskultuuridelt. Kui domineeriva kultuuri esindajad kopeerivad vähemuskultuurist kultuurielemente ja kasutavad neid väljaspool nende algset kultuurikonteksti – mõnikord isegi päritolukultuuri liikmete selgesõnaliselt väljendatud soovide vastaselt, siis võetakse praktika sageli negatiivselt vastu.
Sinilobeelia

**Sinilobeelia** ehk aedlobeelia (*[[Lobelia erinus]]*) on populaarne suvelill, mis on hinnatud oma väikeste, õrnade õite ja tiheda kasvukuju poolest. Taim pärineb Lõuna-Aafrikast ja on levinud dekoratiivtaimena paljudes maailma piirkondades, sealhulgas Eestis. 

## Botaaniline iseloomustus
Sinilobeelia on madalakasvuline taim, mis kasvab 10–30 cm kõrguseks. Taime lehed on väikesed, helerohelised ja paiknevad tihedalt vartel. Õied on umbes 1 cm läbimõõduga ning võivad olla sinised, valged, roosad või lillad. Mõnedel sortidel on siniste õite keskosa kollane. 

## Kasvuvormid

* Püstine vorm: moodustab tihedaid puhmikuid ja sobib hästi peenarde ääristaimeks.

* Rippuv vorm: iseloomulikud on pikad, rippuvad võrsed, mis sobivad amplitesse ja rõdukastidesse.

## Kasvutingimused
Sinilobeelia eelistab päikeselist või poolvarjulist kasvukohta. Taimed on tuule- ja sademekindlad. Parim kasvupinnas on õhurikas ja toitaineterikas muld. Istutamisel soovitatakse taimede vahekauguseks jätta 15–20 cm. 
## Hooldus
Regulaarne kastmine ja väetamine on olulised, et sinilobeelia õitseks rikkalikult kuni sügiskülmadeni. Õitsemise pikendamiseks on soovitatav eemaldada närbunud õied või vajadusel taimi tagasi lõigata. 

## Paljundamine
Sinilobeelia seemned on väga väikesed ja vajavad ettekasvatamist. Seemned külvatakse veebruaris-märtsis niiskele mullapinnale seemneid mullaga katmata. Seemned idanevad 18–21°C juures 10–14 päeva jooksul. Noored taimed istutatakse avamaale pärast öökülmade möödumist. 

## Populaarsed sordid
Sinilobeelia sobib suurepäraselt peenarde, rõdukastide, amplite ja kiviktaimlate kaunistamiseks. Tänu oma kompaktsele kasvule ja rikkalikule õitsemisele on sinilobeelia ideaalne ääristaim.
Mõned levinud sinilobeelia sordid on:

* **<nowiki/>**'Blue Palace': sügavsiniste õitega madal ja kompaktne sort, kõrgus 10–15 cm.
* **<nowiki/>**'Lilac Palace': õrnlillade õitega madal ja kompaktne sort, kõrgus 10–15 cm.
* **<nowiki/>**'White Palace': valgete õitega madal ja kompaktne sort, kõrgus 10–15 cm

Sinilobeelia mitmekülgsus ja lihtne hooldus teevad temast armastatud taime nii algajatele kui ka kogenud aednikele.

## Viited
Kasutajatunnus

**Kasutajatunnus** (inglise keeles *user identifier*, lühend ID, UID) on  personaalne tunnus, mis antakse kliendile internetiühenduse või võrguteenuse kasutamise eesmärgil.

Kasutajatunnus määrab üheselt kindlaks kasutajakonto võrguteenuses (nt internetipangas, ühismeedias). Veebikontode jaoks on see sama mis kasutajanimi. Igapäevases keelekasutuses võrdsustatakse kasutajatunnus mõnikord kasutajakontoga, kuigi kasutajakonto sisaldab tavaliselt enamat kui lihtsalt kasutajatunnust.

## Viited

## Välislingid
*
Malaisia Arhitektuurimuuseum

**Malaisia Arhitektuurimuuseum** (malai keeles *Muzium Seni Bina Malaysia*) on Melaka linnas Melaka osariigis Malaisias asuv arhitektuurimuuseum, kus eksponeeritakse Malaisia erinevaid arhitektuuristiile, ehitusmaterjale, ehitiste makette ja ehituskontseptsioone.

Muuseumi hoone ehitati Madalmaade ajajärgul 18. sajandil ametnike elu- ja haldushooneks. Briti ajajärgul oli see samuti haldushoone. Kui Malaia Föderatsioon saavutas 1957. aastal iseseisvuse, oli siin Melaka osariigi veeteede ameti kontor.

2000. aastal taastati hoone algsel kujul, muuseum avati selles 2004. aastal.

Muuseumi väljapanek on kahel korrusel:
* esimesel korrusel
** sissejuhatus
** Malaisia arhitektuuri ajalooline areng
** arhitektuur ja pärimus
* teisel korrusel
** tüpoloogia
** dekoor
** tööriistad ja tehnoloogia
** materjalid

## Pildid
Foto: Robert Treufeldt, 13. august 2023

Malaisia Arhitektuurimuuseumi väljapanek 01.jpg|Malaisia ehituskivimid. Vasakul on lateriit ja paremal on korall
Malaisia Arhitektuurimuuseumi väljapanek 02.jpg|Malaisia keraamilised ehituskivid
Malaisia Arhitektuurimuuseumi väljapanek 03.jpg|Malaisia keraamilised katusekivid
Malaisia Arhitektuurimuuseumi väljapanek 04.jpg|Malaisia puitsõrestikehituse makett


## Viited

## Välislingid

*Muuseumi koduleht. Inglise keeles, vaadatud 27. veebruaril 2025
*Malaysia Traveller. Inglise keeles, vaadatud 27. veebruaril 2025
Kreisiarst

**Kreisiarst** ehk **maakonnaarst** oli piirkondlik riiklik tervishoiuametnik.

Venemaa keisririigis ja Balti kubermangudes loodi ametikoht 1783. aastal seoses asehalduskorra sisseseadmisega.

Preisimaal oli 17.-18. sajandist tegutsenud ringkonnaarstide pädevuses täita avalikke ülesandeid, nagu epideemiatõrje, meditsiinipersonali järelevalve ja kohtumeditsiinilised küsimused.

Rootsi valitsusajal tegutses Eesti Harjumaa osas Eestimaa rüütelkonna poolt ülalpeetavad maaarstid (saksa k. *Landtphysici*).

Eestimaa aladel Tallinna ja Riia asehaldurkonna (ning järgnevalt Eestimaa ja Liivimaa kubermangus) oli kubermanguvalitsuse Üldhoolekandekolleegiumi haldusalas igas kreisis ametis arst ja kirurg abilistega. Kreisiarsti ametikoht loodi igasse kreisilinna 1797. aastast. Kreisiarstide alaliseks asupaigaks oli maakonnalinn, kust seoses teenistuskohustuste täitmisega tegid väljasõite maakonda. Kreisiarsti ülesanded olid: haigete ravi, rõugepookimised, epideemiate ja taudide vastaste meetmete rakendamine, arstlikud läbivaatused ning laipade ja isikute kohtumeditsiinilise ekspertiisi teostamine; järelevalve apteekide, haiglate, vaestemajade, vanglate jt asutuste sanitaarolukorra üle; ilmastikuvaatlused. Kreisiarst allus kubermanguvalitsuse tervishoiuvalitsusele ja teostas järelevalvet maakonna tervishoiuasutuste üle ning osales maakonna hoolekandeasutuste, koolera- ja rõugepanemise komiteede tegevuses.

Eestimaa kubermangus tegutsesid (lisaks kreisilinnade linnaarstidele ja kihelkonnaarstidele) kreisiarstidena: Harju kreisiarst Tallinnas, Järva kreisiarst Paides, Viru kreisiarst Rakveres, Läänemaa kreisiarst Haapsalus, (asehalduskorra ajal Paldiski kreisiarst Paldiskis), Liivimaa kubermangus tegutsesid Tartu kreisiarst Tartus, Viljandi kreisiarst Viljandis, Pärnu kreisiarst Pärnus, Kuressaare kreisiarst Kuressaares Saaremaal, Valga kreisiarst Valgas, Võru kreisiarst Võrus ja Liivimaa Põhja-Lätis tegutsesid linna- ja kreisiarstid Riia linnas ja Riia kreisis, Võnnu linnas ja kreisis, Valmiera linnas ja kreisis.

Kreisi- ehk maakonnalinnades tegutsesid ka linnaarstid (nt Võru linnaarst Friedrich Reinhold Kreutzwald) ja kihelkondades ka kihelkonnaarstid.

## Viited
Kirju salvei

**Kirju salvei** (*Salvia viridis*) on huulõieliste sugukonda kuuluv mitmeaastane ilutaim. 

Taim hakkab õitsema alles kesksuvel, kuid tema õied on peaaegu nähtamatud, sest asetsevad valgete, roosade või lillade kõrglehtede kaenlas.

Kirju salvei sobib lillekimpudesse ja kuivseadetesse. 
## Kasvutingimused
Kasvamiseks on sobiv toitaineterikas vett hästi läbilaskev muld, pH 6-7. Kirju salvei vajab päikesepaistelist kasvukohta (6-8h päevas), õitseb suvest sügiseni ja olenevalt sordist kasvab 30-90 cm kõrguseks. 

## Paljundamine
Kirju salvei taimed võib ette kasvatada, külvates seemned aprillis. Öökülmade möödudes istutatakse taimed välja. Seemnete idanemise ajal peab muld olema pidevalt niiske. 

Maikuus või ka sügisel võib seemned külvata otse kasvukohale.

## Kahjurid ja haigused
Kirju salveid kahjustavad röövikud, mis tuleb ära korjata käsitsi.

Taimel puuduvad haigused, kuid ta ei talu järske ilmastikumuutusi.

## Viited
Tallinna Tuletõrjeühingu puhkpilliorkester

**Tallinna Tuletõrjeühingu puhkpilliorkester** on Eesti orkester. See loodi 1884. aastal Tallinna Tuletõrjeühingu juurde.

## Ajalugu
Esimese kontserdi andis orkester juba oma asutamise päeval teistele Tuletõrjeühingu muusikahuvilistele liikmetele, esimene avalik ülesastumine toimus aga kaks kuud hiljem. Alguses musitseeriti peamiselt restoranides, paraadidel ja näitustel.

Orkestri esimene dirigent oli kapellmeister Vessely (eesnimi teadmata) püsis ametis vaid mõne kuu. Järgnevatel aastakümnetel vahetusid dirigendid üsna tihti, kuni 1954. aastal asus sellele postile Helmut Orusaar, kes juhatas orkestrit 22 aastat. Tema järglane Vello Loogna oli ametis veelgi kauem, 27 aastat. Seejärel sai peadirigendiks Aigar Kostabi ja abidirigentidena töötasid Raimo Reitel ning ka Pille Ehelaid. Kaks hooaega oli dirigendiks Triin Viljus – 2013 aasta hooajal abidirigendina ja 2014 hooajal peadirigendina. 2015-2016 hooajal oli orkestri peadirigendiks taas Aigar Kostabi ning abidirigendiks Raimo Reitel. Alates 2017 sügisest on abidirigendiks Riho Sild ning Raimo Reitel pühendus rohkem Pritsu Brassi juhendamisele. 2019. aasta oktoobrist on orkestri peadirigent Riho Sild ja Aigar Kostabi teine dirigent.

Enamasti on muusikud kandnud spetsiaalset vormirõivastust, mis on sarnanenud tolle perioodi tuletõrjujate riietusega. Alates 1971. aastast on orkestrisse kuulunud ka rühm trummitüdrukuid.

Orkestri on esinetud Tuletõrjeühingu ja Päästeameti üritustel, Tallinnale olulistel sündmustel ja üleriigilistel pidudel. Alates 1928. aastast on orkester osalenud ka kõikidel Eesti üldlaulupidudel. Igal aastal toimub keskmiselt 20 avalikku ülesastumist. Orkestrit on korduvalt salvestatud nii raadio kui ka televisioonisaadete tarvis.

Alates 1990. aastast on orkester esinenud ka Sloveenias, Ungaris, Austrias, Norras, Tšehhis, Soomes ja Moldovas.

Aastaid tegutses orkester Viru väljaku kõrval tuletõrjemajas. Alates märtsist 2014 on prooviruumid aadressil Tondi 1.

## Konkursid

* Konkurss "Baltic Open" Jelgavas (Läti) 1-2. aprill 2017 – kõrgemas kategoorias 3. koht, dirigent Erle Kont.
* Eesti puhkpilliorkestrite konkurss "Turniiril" 11. märts 2018 – D grupis 2. koht ning kuld-diplom, dirigendid Aigar Kostabi ja Riho Sild.

## Dirigendid

* Vessely
* Helmut Orusaar
* Anu Juss
* Vello Loogna
* Aigar Kostabi
* Raimo Reitel
* Pille Ehelaid
* Triin Viljus
* Riho Sild

## Välislingid
* Tallinna Tuletõrjeühingu puhkpilliorkestri veebileht
* ERR arhiivis - MUUSIKALINE TUND. Tallinna Tuletõrjeühingu puhkpilliorkester 85
* Riho Sild - 140 aastat pritsumeeste orkestrit
Pinnasetihendaja

**Pinnasetihendaja** ehk tamper või potsataja on mehhanism, mida kasutatakse pinnase tihendamiseks või tasandamiseks. Seadme  mootori tekitatud võnked kanduvad masinalt pinnasesse läbi metallplaadi. Mehaaniline liikumine vähendab õhuruumi pinnaseosakeste vahel, mis tihendab pinnast ja parandab pinnase kandevõimet.
## Tööpõhimõte
Pinnasetihendaja töötab vibratsioonide või löökide abil. Masina alla kinnitatud metallplaat tekitab tugevaid vibratsioone, mis edastavad mehaanilise energia pinnasesse. See omakorda tihendab pinnast ja muudab stabiilsemaks, mis on oluline näiteks ehitusplatsidel või teede rajamisel.

## Kasutusvaldkonnad
Pinnasetihendajat kasutatakse  ehitus- ja infrastruktuuriprojektides: 

* ehitustöödel
* teede ja rajatiste rajamisel
* aluspindade ettevalmistamiseks ehitustöödel

Pinnasetihendajad on olulised, et tagada pinnase kandevõime ja vältida hilisemaid kahjustusi, mis võivad tekkida liiga ebastabiilsete või nõrkade aluspindade tõttu.

## Erinevad tüübid

Pinnasetihendajaid on erinevaid tüüpe, mis sobivad erinevatele töötingimustele ja pinnaseliikidele.

Kõige levinumad liigid on:

* **Vibratsioonitihendajad** - tekitavad tugevaid vibratsioone pinnase tihendamiseks.
* **Löögitihendajad** - tekitavad lööke või potse, mis on efektiivsem kõvema pinnase puhul.
* **Üksik-vibratsiooniga tamperid -** väiksemad, käsitsi juhitavad seadmed mida kasutatakse väiksema pinna puhul.
## Viited
Pek nga

**Pek nga** on traditsiooniline Malaisia pannkook, mis on populaarne Kedahi osariigi põhjaosas. Kelantani ja Terengganu osariigis tuntakse seda ka *lempeng kelapa* ehk kookosepannkookide nime all. Tavaliselt serveeritakse seda hommikusöögiks.

Traditsioonilise pannkoogi jahusegu hulka on segatud riivitud kookos ja kookospiim. Koogid praetakse praepannil ja serveeritakse koos vürtsika lisandiga (*[[rendang]]*, *[[sambal]])* või karriga. Traditsiooniliselt serveeritakse pannkooki banaanilehtedel.

## Viited
Malaisia olümpiamängudel

**[[Malaisia]]** on osalenud nüüdisaegsetel olümpiamängududel oma nime all alates 1964. aastast, kuid tema eellasriigid on osalenud juba varemgi.

## Eellasriigid
Malaia Föderatsiooni (nüüd Lääne-Malaisia osariigid) rahvuslik olümpiakomitee loodi 1953. aastal ja Rahvusvaheline Olümpiakomitee tunnustas seda 1954. aastal. Malaia Föderatsioon võistles 1956. ja 1960. aasta mängudel Malaia (maakood MAL) nime all.

Praegune Sabahi osariik osales 1956. aasta mängudel Põhja-Borneo nime all. Rohkem pole Põhja-Borneo olümpiamängudest võtnud eraldi osa.

Singapur osales olümpiamängudel iseseisvalt neli korda aastatel 1948–1960. Kui 1963. aastal moodustati Malaisia, liitus sellega ka Singapur. 1964. aasta mängudel osales Singapur Malaisia koosseisus. Singapur iseseisvus 1965. aastal ja osaleb alates 1968. aastast iseseisva riigina.

## Malaisia olümpiamängudel
Pärast 1963. aastal Malaisia moodustamist võisteldi selle nime all esimest korda 1964. aasta suveolümpiamängudel. Sestpeale on Malaisia võistelnud kõikidel suveolümpiamängudel, välja arvatud 1980. aastal, kui Malaisia osales Moskva suveolümpiamängude boikotis.

Malaisia kasutas vana Malaia Föderatsiooni maakoodi MAL kuni 1984. aastani, alates 1988. aastast kasutatakse praegust maakoodi MAS.

Malaisia osales esimest korda taliolümpiamängudel 2018. aastal.

## Olümpiamedalid
Malaisia sportlased on võitnud kokku 15 olümpiamedalit, neist 11 sulgpallis, 2 vettehüpetes ja 2 jalgrattasõidus. Esimesed Malaisia olümpiamedalisaajad olid vennad Jalani ja Razif Sidek, kes said 1992. aasta suveolümpiamängudel sulgpalli paarismängus pronksmedali. Ükski Malaisia sportlane pole võitnud kuldmedalit, seetõttu on Malaisia riik, kes on võitnud kõige rohkem olümpiamedaleid ilma kuldmedalit saavutamata.

Taliolümpiamängudelt pole Malaisia saanud ühtegi medalit.

## Viited

## Välislingid
*Malaisia Olümpianõukogu koduleht. Inglise keeles, vaadatud 27. veebruaril 2025
*Malaisia olümpiamängudel. Olympedia. Inglise keeles, vaadatud 27. veebruaril 2025